Gică Hagi a găsit problema fotbalului românesc: ”Trăim în lumea asta”
Gică Hagi, antrenorul Farului Constanța, a vorbit deschis despre fotbalul românesc.
"Regele" este convins că echipele din România pot atinge din nou nivelul de performanță din trecut, dar cu o condiție esențială: un buget mai generos.
Gică Hagi consideră că bugetele mici ale echipelor românești constituie o problemă, comparând perioada în care se putea concura de la egal la egal cu cluburile din afara țării. Antrenorul celor de la Farul Constanța este convins că banii sunt o componentă esențială și că lipsa capitalului nu permite consolidarea unor loturi competitive la nivel european.
"Îmi place să văd tot timpul trecutul, să mă uit, ca să pot produce ceva în viitor. Dacă ai ceva în spate, e bine să arăţi, ca să poţi face pe viitor un lucru.
Ba da (n.r. - se poate atinge nivelul performanţelor din trecut). Cu bani, trebuie să vină banii, trăim în lumea banilor. Problema fotbalului românesc acum este că am ajuns să scădem bugete. Atunci ne băteam cu ei, eram acolo, că erau bugete nelimitate. Ei, afară, erau doar mai liberi, că era libertatea în care trăiau, dar ca posibilităţi eram egali cu ei. La noi a fost nevoie doar să ieşim afară, să facem turnee, să facem acele meciuri, să-i simţim ca să putem. Se selectau cei mai buni din România şi când îi selectezi pe cei mai buni...
Mi-e imposibil să cred că nu sunt 15 jucători sau 22 de jucători în România care să se bată cu oricine. Cu siguranţă (n.r. - avem nevoie de bani), de siguranţă şi de bani", a declarat Gică Hagi, la EUROCAST 2024.
Gică Hagi: "Nu trebuie să ajungi la un miliard"
Totuși, "Maradona din Carpați" susține că nu este neapărat nevoie neapărat de un buget uriaș pentru a se atinge succesul. Hagi argumentează cu exemplul echipei Ajax, club care arată că se poate realiza performanță și cu bugete mai mici, dar care sunt bine gestionate și investite în jucători de calitate.
"Echipele mari au ajuns la un miliard, dar nu trebuie să ajungi la un miliard. Poţi s-o faci mult mai jos, poţi produce echipa, cum a făcut Ajax, cu 60-80 de milioane şi a jucat semifinale de Champions League.
Eu zic că poţi face şi cu 26-30-40 de milioane şi te baţi cu cea mai bună, şi cu Real Madrid. Am auzit că Icardi are 10 milioane la Galatasaray. Dacă e aşa, înseamnă că trebuie să te baţi cu Real Madrid şi cu cele mai mari din lume, cel puţin tehnic, nu administrativ. Eu trebuie să găsesc jucătorul care să se bată cu ăla de la Real Madrid. Cu banii pe care îi ai trebuie să te duci să faci lucruri foarte mari, adică să câştigi", a adăugat Gică Hagi.
Urmăriți SPORT.RO și pe Google News